C 61/32
DA
Den Europæiske Unions Tidende
4.2.2022
26. understreger, at man med hensyn til håndtering af defekte produkter skal sikre, at genanvendelse og reparation prioriteres frem for bortkastning, forudsat at dette ikke medfører et tab af forbrugerrettigheder, og at denne anvendelse eller reparation ikke resulterer i, at der fremstilles produkter af ringere kvalitet; 27. fremhæver, at det skal sikres, at der er reservedele til rådighed, idet man sørger for, at produkterne kan repareres, og at disse reparationsomkostninger ikke afholder forbrugeren fra at reparere produktet, samtidig med at forbrugernes rettigheder med hensyn til produktoverensstemmelse og produktsikkerhed respekteres.
Udvalget anbefaler, at Kommissionen undersøger, hvilke foranstaltninger der bør træffes for at muliggøre dette; 28. anbefaler, at Kommissionen i forbindelse med revisionen af direktivet om salg af varer undersøger, hvordan man yderligere kan fremme reparation og mere bæredygtige, »cirkulære« produkter under overholdelse af forbrugerrettighederne og den økonomiske balance mellem forbruger og virksomhed; 29. understreger, at de lokale og regionale myndigheder spiller en vigtig rolle på dette område, hvorfor nye forbrugsmønstre og -adfærd, som f.eks.
deleøkonomien, skal fremmes på lokalt og regionalt niveau; 30. anbefaler, at man støtter forretningsmodeller, hvor man køber en tjenesteydelse frem for en vare, idet man fremmer reparationer, de socialøkonomiske aktørers aktiviteter og genbrugsmarkederne; 31. understreger, at der er brug for en oversigt over god lokal bedste praksis inden for reparation og den cirkulære økonomi; 32. anser det for hensigtsmæssigt, at man udvider virkefeltet for lokale forbrugstiltag til tjenesteydelsesøkonomien, f.eks.
med hensyn til bygningsrenovering og tilpasning af forbrugernes boliger til et mere grønt og digitalt samfund, navnlig ved at forbedre redskaberne for forbrugeroplysning; 33. bakker op om initiativer til støtte for den lokale handel med det sigte at styrke forbrugernes stilling på markedet, beskytte miljøet og fremme håndværksvirksomhed; 34. fremhæver den rolle, som regionale og lokale myndigheder kan spille i forhold til information og bevidstgørelse af forbrugerne; 35.
understreger, at det er vigtigt, at man finder effektive løsninger, som forbrugerne let kan forstå og gennemføre;
36. støtter Kommissionens intention om at samarbejde med de økonomiske aktører med henblik på at tilskynde dem til frivilligt at afgive tilsagn om at træffe foranstaltninger til støtte for bæredygtigt forbrug, ud over hvad der kræves i lovgivningen; 37. anser det for nødvendigt, at direktivet om miljøvenligt design udvides til også at omfatte energirelaterede produkter og en bredere vifte af produkter med stor miljøpåvirkning, samt at der indføres foranstaltninger, der begrænser produktionen af affald; 38. bifalder fuldstændigt initiativet om bæredygtige produkter, der vil gøre disse produkter til normen og dermed bekæmpe tidlig forældelse og fremme bæredygtigheden; 39. opfordrer Kommissionen, medlemsstaterne og de lokale og regionale myndigheder til at indarbejde økonomiske incitamenter i EU's genopretningsplan på en sådan måde, at der sikres langsigtede økonomiske, sociale og miljømæssige fremskridt, samtidig med at ressourceforbruget reduceres, farlige stoffer undgås og fjernes, og materialers og systemers cirkularitet forbedres; 40. fremhæver på ny det presserende behov for at fremskynde overgangen til en regenerativ vækstmodel, der holder ressourceforbruget under grænserne for, hvad planeten kan klare, og reducerer vores fodaftryk.
Det er derfor bydende nødvendigt at afkoble væksten fra ressourceforbruget, sikre udviklingen i retning af et ægte cirkulært samfund og samarbejde på alle forvaltnings- og samfundsniveauer; 41. understreger, at man skal støtte SMV’er og små lokale producenter i den grønne omstilling uden at øge den administrative byrde.
EU-finansiering er central for at sikre denne omstilling.
Udvalget fremhæver behovet for, at de lokale og regionale myndigheder inddrages i arbejdet med at oplyse om de EU-midler, der er til rådighed i den henseende.